Kollerup d. 16.06.2020

# Vedtægter for brug af Kollerup-Vindelev Sognehus

## § 1 Styrelse

Stk. 1: Menighedsrådet for Kollerup og Vindelev Sogne er ansvarlig for driften.

Stk. 2: Eventuelle klager eller ønsker, der vedrører Sognehusets drift, skal rettes til sognehusudvalget.

Stk. 3: Det overordnede ansvar for brugen af Kollerup-Vindelev Sognehus varetages af det sognehusudvalg, der er nedsat af menighedsrådet.

Kontaktoplysninger for sognehus-ansvarlig samt sognehusudvalget fremgår af kollerupkirke.dk

## § 2 Daglig drift

Stk. 1: Sognehus-ansvarlig fører det daglige tilsyn med Sognehuset og administrerer den almindelige vedligeholdelse og rengøring.

Stk. 2: Arrangementsansvarlig er ansvarlig for opstilling af borde og stole, men kan bede sognehus-ansvarlig om at varetage opgaven.

***§ 3 Anvendelse***

Stk. 1: Sognehuset er beregnet for kirkernes administration, præstekontor, kirkernes ansatte herunder Kirsams kontor, kirkegårdenes drift og faciliteter for de ansatte i øvrigt. Mødelokalerne er til konfirmandundervisning, øvelokale for kirkekor og til møder, samt arrangementer, som afholdes af præsten/menighedsrådet. De nævnte arrangementer har fortrinsret for øvrige afholdelser.

Stk. 2: Derudover kan lokalerne uden beregning stilles til rådighed for andet kirkeligt arbejde på folkekirkens grundlag.

Stk. 3: Endvidere kan lokalerne anvendes til folkeoplysende og kulturelle arrangementer, som ikke strider mod folkekirkens grundlag. (Dette mod en betaling på 200 kr. pr. gang).

Stk. 4: Lokalerne må ikke anvendes til politiske eller erhvervsmæssige møder.

Stk. 5: Lokalerne kan anvendes til mindesamvær efter begravelse.

Stk. 6: For arrangementer, der ikke dækkes ind under disse kategorier, skal der i hvert enkelt tilfælde søges om tilladelse til brug af Sognehuset hos sognehusudvalget. Betaling aftales i de enkelte tilfælde. Sognehuset kan ikke benyttes til private fester.

## § 4 Udlån

Stk. 1: Sognehus-ansvarlig fører kalender over alle planlagte møder i Sognehuset og kommunikerer med regnskabsføreren vedr. betaling.

Stk. 2: Tilladelse til at benytte Sognehuset gives af sognehusudvalget under ansvar over for menighedsrådet. Rutinemæssige tilladelser kan gives af sognehus-ansvarlig.

Stk.3: Sognehus-ansvarlig sørger for, at brugerne gøres bekendt med Sognehusets husorden og står for udlevering af kode til nøgleboksen, hvor der er en nøglechip til huset + liste over udlånte nøglechip.

 Vedtaget d. 16.06.2020 af Kollerup-Vindelev menighedsråd